**ფულის გლობალური კვირეული**

**ღია გაკვეთილი III – IV კლასის მოსწავლეებისთვის**

**სლაიდი 1:**

გამარჯობა. დღეს განსხვავებული გაკვეთილი გვექნება - სახალისო და თან სერიოზულ თემაზე უნდა გესაუბროთ. თქვენც უნდა დამეხმაროთ და ერთად ვიპოვოთ პასუხები იმ კითხვებზე, რომლებზეც უფროსები ხშირად ვფიქრობთ. დღეს თქვენს მასწავლებელთან ერთად, ფინედუს დესპანიც ვარ.

* **იცით რას ნიშნავს სიტყვა „დესპანი“? *(ბავშვები პასუხობენ)***
* **და ფინედუ თუ გაგიგიათ? *(ბავშვები პასუხობენ)***

ფინედუ ეროვნული ბანკის მიერ შექმნილი ფინანსური განათლების ვებგვერდია. მისი მიზანია ფინანსური განათლების საკითხებზე დააფიქროს რაც შეიძლება მეტი ადამიანი და მათ შორის, ბავშვებიც.

დღეს გესტუმრეთ რათა მსოფლიოს ასიათასობით ბავშვთან ერთად ფულის გლობალური კვირეული აღვნიშნოთ და ვისაუბროთ ისეთ თემებზე, როგორებიცაა ფული და გონივრული ხარჯვა.

**სლაიდი 2-11:**

უკეთ რომ მივხვდეთ რა საკითხები უნდა განვიხილოთ და თან ენერგიაც რომ მოგვემატოს, დავიწყოთ ერთი სახალისო აქტივობით.

მზად ხართ?

მაშ ასე, მე წავიკითხავ (და თან სლაიდზე გამოვიტან) წინადადებას, რომელსაც შეიძლება ეთანხმებოდეთ ან არ ეთანხმებოდეთ. თუ ეთანხმებით, ამის ნიშნად ადექით სკამიდან[[1]](#footnote-1), თუ არ ეთანხმებით არ ადგეთ ან თუ უკვე დგახართ, დასხედით. გახსოვდეთ, აქ ერთმანეთს არ ვაფასებთ, მხოლოდ სახალისოდ ვსაუბრობთ შედარებით „დიდურ“ თემებზე. ამიტომ თუ რომელიმე წინადადებაზე პასუხი ზუსტად არ იცით, ეს სულაც არაა გასაკვირი, აქ ხომ სწორედ იმიტომ მოვედი, რომ ამ საკითხებზე გესაუბროთ. ამიტომ შევთანხმდეთ, როგორც ფიქრობთ და გგონიათ იმის მიხედვით ან დგახართ ან ზიხართ.

მოდი, შევამოწმოთ, რამდენად კარგად ავხსენი. ამიტომ მარტივი წინადადება უნდა შემოგთავაზოთ - „კატა ცხოველია“. ვინც ეთანხმება, წამოდექით. (ბავშვები დგებიან)

გავიგეთ ხომ როგორც ვთამაშობთ? მაშინ ისევ დასხედით და დავიწყოთ:

1. **ფულზე საუბარი მხოლოდ უფროსების საქმეა და ბავშვებს არ სჭირდებათ -** ვინც ეთანხმება, წამოდექით. საინტერესოა. აქ შეიძლება ორივე თქვენგანი მართალი იყოს. მიუხედავად იმისა, რომ ფულთან დაკავშირებულ საკითხები ნამდვილად უფროსების საქმეა, თქვენი ასაკის ბავშვებს ეს საკითხები მშვენივრად ესმით და უფრო მეტიც, რაც უფრო ადრეული ასაკიდან ეცნობიან ამ საკითხებს, ზრდასრულ ასაკს, როცა უკვე ნამდვილად დასჭირდებათ ამ საკითხებზე ფიქრი, უფრო მომზადებულები ხვდებიან;
2. **ბანკი ისეთი ორგანიზაციაა, სადაც ფულთან დაკავშირებულ მომსახურებებს ვყიდულობთ ხოლმე -** აბა ვინ ეთანხმება? ნამდვილად ბანკებში მაშინ მივდივართ, როცა რაღაც ისეთი სერვისი გვჭირდება, რაც უფრო ხშირად ფულს უკავშირდება.
3. **არსებობს ბანკი, რომლებიც ჩვენსავით მომხმარებლებს ემსახურება და არსებობს ბანკთა ბანკი ანუ ცენტრალური ბანკიც -** აბა ვინ ეთანხმება? მართლაც,არსებობენბანკები, სადაც მომსახურებას ჩვენი მსგავსი ადამიანები ან ორგანიზაციები იღებენ, თუმცა ამ ბანკებსაც სჭირდებათ გამაერთიანებელი, ცენტრალური ბანკი ანუ ბანკთა ბანკი;
4. **საქართველოს ცენტრალურ ბანკს საქართველოს ეროვნული ბანკი ჰქვია** - აბა, ვინ ეთანხმება?. ნამდვილად, საქართველოს ცენტრალურ ანუ ბანკების ბანკს ეროვნული ბანკი ჰქვია. ის სხვა ბანკების ერთგვარი „მსაჯიცაა“, რადგანსხვა ბანკების ზედამხედველიცაა - ანუ ისევე როგორც სპორტში „მსაჯი“, უყურებს თამაშის წესებს რამდენად იცავენ სხვა ფინანსური ორგანიზაციები
5. **ფინანსური განათლება ფულის სწორად მართვაა** - - აბა, ვინ ეთანხმება? ფინანსური განათლება არის ვიცოდეთ რა არის ფულის გონივრული გამოყენება, გვჯეროდეს რომ ეს მნიშვნელოვანია და შესაბამისად ვიქცეოდეთ კიდეც. მაგალითად, ავიღოთ დაზოგვა. როდესაც ვიცით, რომ არსებობს ყულაბა ან „საბანკო ყულაბა“ ანუ დეპოზიტი, სადაც შემიძლია თანხა შევაგროვო, ეს ძალიან კარგია. მაგრამ იმისათვის, რომ მასზე თანხა შევაგროვოთ, ჯერ უნდა გვჯეროდეს, რომ ეს ჩვენი მიზნების შესრულებაში დაგვეხმარება და მერე, თანხას უნდა ვზოგავდეთ კიდეც, იმიტომ რომ მარტო ცოდნით შორს ვერ წავალთ, თუ არ დავზოგეთ კიდეც. არ მეთანხმებით?
6. **იყო დრო როდესაც ფული არ არსებობდა** - აბა, ვინ ეთანხმება? დიახ, ასეთი დრო ნამდვილად იყო და მოდი ვნახოთ რა ხდებოდა ამ დროს.
7. **როდესაც ფული არ არსებობდა, ადამიანები ერთმანეთში ნივთებს ცვლიდნენ** -აბა, ვინ ეთანხმება. მართლაც, ვიდრე ფული გაჩნდებოდა, ადამიანები ერთ ნივთს მეორე ნივთით ყიდულობდნენ. იცით ამ პროცეს ახლა რას ვუწოდებთ? (ველოდებით თუ აქვთ პასუხი) - ბარტერი. ხომ არ იცით, ან ხომ ვერ მოიფიქრებთ, რა შეიძლება იყოს ამის ერთი ნივთით მეორე ნივთის ყიდვის მაგალითი? (ველოდებით პასუხს)
8. **მსოფლიოში პირველი ფული მონეტის სახით საქართველოში მოიჭრა** - აბა, ვინ ეთანხმება? პირველი მონეტა ძველი წელთაღრიცხვით დაახლოებით VI საუკუნეში ლიდიის სამეფოში მოიჭრა. საქართველოს ისტორიაში მონეტის მოჭრის ისტორიაც სწორედ ამავე საუკუნიდან იწყება, რაც ძალიან საამაყო ამბავია და უნდა ვიცოდეთ;
9. **ქაღალდის ფული ჩინეთში** **გამოიგონეს** - აბა, ვინ ეთანხმება? როგორც იცით, ქაღალდი პირველად ჩინეთში დაამზადეს, ქაღალდის პირველი ფულიც სწორედ ჩინეთში დამზადდა.
10. **თუ სოციალურ ქსელში გავაზიარებ ჩემს ინფორმაციას: სად ვარ, რა ჰქვია ჩემს ცხოველს - არაფერი დაშავდება** - აბა ამაზე რას ფიქრობთ? უმჯობესია თქვენ შესახებ ინფორმაცია სხვებს დიდი დოზით არ გაუზიაროთ. შესაძლოა თქვენზე ინფორმაცია სხვამ სოციალურ ქსელში ყალბი ანგარიშის შესაქმნელად გამოიყენოს. კიდევ უფრო საფრთხილოა თუ პაროლად თქვენი დაბადების თარიღს ან საყვარელი ცხოველის სახელს იყენებთ, ასე თაღლითებისთვის უფრო ამარტივებთ თქვენი პაროლის გამოცნობას.

**სლაიდი 12:**

ძალიან ყოჩაღი ბავშვები ხართ და მიხარია, რომ ძალიან კარგად გაუგეთ მთავარ საკითხებს. ახლა კიდევ ერთ თამაშს შემოგთავაზებთ და კიდევ უფრო კარგად გავეცნოთ ფულს და მასთან დაკავშირებულ საკითხებს. თამაშის წესები საკმაოდ მარტივია. მე წაგიკითხავთ კითხვა - გამოცანას. თქვენ ზუსტად 1 წუთი გექნებათ იმისთვის, რომ პასუხი მოიფიქროთ და დაწეროთ ფურცელზე. გთხოვთ, არ წამოიძახოთ პასუხი - დაწერეთ და მე მოვალ, რომ წავიკითხო. თუ პასუხი სწორია, თქვენ მიიღებთ 3 ქუ₾ას. თუ პასუხს ვერ გამოიცნობთ, მინიშნებას გეტყვით და ისევ მოგცემთ დროს მოსაფიქრებლად. თუ ამ შემთხვევაში პასუხს გამოიცნობთ, დაიმსახურებთ 1 ქუ₾ას. თქვენ მიერ მოგებულ ქუ₾ებს გადმოგცემთ და დაფაზეც ჩავინიშნავთ. ახლა კი, იმისთვის რომ თამაში დავიწყოთ, გთხოვთ 1 წუთის განმავლობაში თქვენს გუნდებს დაარქვით სახელი და გაგვიზიარეთ (ბავშვები არქმევენ გუნდებს სახელს, დესპანი წერს დაფაზე და აკეთებს ერთგვარ ცხრილს, რომ შემდეგ ჩანიშნოს გუნდების ქულები). საინტერესო სახელებია! მოდი ახლა დავიწყოთ თამაში:

**სლაიდი 13:**

ყურადღება პირველი გამოცანა:

**დაასახელეთ სიტყვა, რომელიც აღნიშნავს ფულის ან სხვა რესურსის, მაგალითად, წყლის, ელექტრო ენერგიის, ქაღალდის გონივრულად გამოყენებას. ის ასევე აღნიშნავს თანხის გადადებას სასურველი ნივთის შესაძენად. ყულაბაში, ქილაში ან ბანკში სახარჯო ფულიდან თანხის შენახვაც ამ სიტყვით გამოიხატება.** ჩანიშნეთ პასუხი და მოვალ რომ წავიკითხო.

(თუ რომელიმე გუნდს ან არც ერთ გუნდს არ აქვს პასუხი, გადავდივართ მინიშნებაზე)

მოდი ახლა ყურადღებით შევხედოთ სლაიდს, მე თქვენ გაჩვენებთ მინიშნებას (ხსნის მინიშნებას, ინიშნავს პასუხები ახლა თუ არის სწორი.) ამის შემდეგ ვხსნით პასუხს - **დაზოგვა**  და ვაწვდით დამატებით ინფორმაციას დაზოგვაზე:

***განმარტება:*** დაზოგვით შეგვიძლია ჩვენს მიზნებს მივაღწიოთ: ვიყიდოთ სასურველი ნივთი, დავაგროვოთ თანხა ჩვენი ან მეგობრის დაბადების დღისთვის. ან უბრალოდ შევაგროვოთ თანხა იმ დღისთვის, როდესაც ფული უეცრად დაგვჭირდება.

მშვენივრად თამაშობთ, მოდი გავაგრძელოთ.

**სლაიდი 14:**

**დაასახელეთ ორგანიზაცია, რომელიც ზრუნავს, რომ ფასები პროდუქტებზე ძალიან ხშირად არ იცვლებოდეს, მხოლოდ მას შეუძლია დაბეჭდოს ლარი და ის ბანკების „მსაჯია“.** ჩანიშნეთ პასუხი და მოვალ რომ წავიკითხო.

(თუ რომელიმე გუნდს ან არც ერთ გუნდს არ აქვს პასუხი, გადავდივართ მინიშნებაზე)

მოდი ახლა ყურადღებით შევხედოთ სლაიდს, მე თქვენ გაჩვენებთ მინიშნებას (ხსნის მინიშნებას, ინიშნავს პასუხები ახლა თუ არის სწორი.) ამის შემდეგ ვხსნით პასუხს - **საქართველოს ეროვნული ბანკი,**

***განმარტება:*** გახსოვთ ხომ ეროვნული ბანკი დასაწყისშიც ვახსენეთ. მოდი კიდევ ვთქვათ რას აკეთებს ეროვნული ბანკი. ცოტა რთული და უცნაური სახელი ჰქვია - ზრუნავს ფასების სტაბილურობაზე. ვინმე თუ მეტყვის, რას შეიძლება ნიშნავდეს ფასების სტაბილურობა?

ეს არ ნიშნავს, რომ ყველა სათამაშო 20 თეთრი უნდა ღირდეს, ან ყველა შოკოლადი რიგდებოდეს უფასოდ - ეროვნული ბანკი ზრუნავს, რომ ფასები პროდუქტებზე - შოკოლადი იქნება ეს თუ მაისური, საყვარელი მულტფილმის გმირის გამოსახულებით - არ იცვლებოდეს ძალიან ხშირად და ძალიან: მაგალითად, დღეს ღირდეს 2 ლარი, ხვალ 20, ზეგ 3 და ასე შემდეგ. კიდევ ერთი, რითაც ის ფულს უკავშირდება ისაა, რომ ეროვნული ბანკი ერთადერთი ორგანიზაციაა საქართველოში, რომელსაც აქვს ქაღალდის ფულისა და მონეტების გამოშვების უფლება. ქაღალდის ფულს ბანკნოტებს უწოდებენ.

**სლაიდი 15:**

**ამ ორგანიზაციაში შეგვიძლია გადავიხადოთ გადასახადები, გავხსნათ ანგარიში და ავიღოთ ბარათი, ასევე, ფულის შესანახად გავხსნათ ანაბარი. დაასახელეთ დაწესებულება** შეგახსენებთ, რომ გაქვთ 1 წუთი. ჩანიშნეთ პასუხი და მოვალ რომ წავიკითხო.

(თუ რომელიმე გუნდს ან არც ერთ გუნდს არ აქვს პასუხი, გადავდივართ მინიშნებაზე)

მოდი ახლა ყურადღებით შევხედოთ სლაიდს, მე თქვენ გაჩვენებთ მინიშნებას (ხსნის მინიშნებას, ინიშნავს პასუხები ახლა თუ არის სწორი.) ამის შემდეგ ვხსნით პასუხს - **კომერციული ბანკი (ან უბრალოდ ბანკი).**

***განმარტება:*** ბანკი ფინანსური ორგანიზაციაა, რომელშიც შეგვიძლია შევინახოთ ჩვენი დანაზოგი ან მისგან ვისესხოთ თანხა. ბანკში ასევე ვიღებთ საგადახდო ბარათებს, ვიხდით წყლის, ინტერნეტის და სხვა გადასახადებს და ვრიცხავთ ფულს როგორც საქართველოში, ისე მსოფლიოს ნებისმიერ წერტილში. ბანკი დამზოგველებს და სესხების მსურველებს ერთმანეთთან აკავშირებს: ის იღებს ფულს დამზოგველებისგან და შემდეგ ამ თანხით გასცემს სესხებს სხვა ადამიანებზე, რომლებსაც შესაძლოა სჭირდებოდეთ ფული ბიზნესის დასაწყებად, სახლის ასაშენებლად, სწავლის გასაგრძელებლად და ასე შემდეგ.

**სლაიდი 16:**

**ის საქართველოს ეროვნული ვალუტაა. მას წელს 30 წელი უსრულდება. მისი სახელი ნიშნავს განძს, ქონებას. დაასახელეთ სიტყვა**

შეგახსენებთ, რომ გაქვთ 1 წუთი. ჩანიშნეთ პასუხი და მოვალ რომ წავიკითხო.

(თუ რომელიმე გუნდს ან არც ერთ გუნდს არ აქვს პასუხი, გადავდივართ მინიშნებაზე)

მოდი ახლა ყურადღებით შევხედოთ სლაიდს, მე თქვენ გაჩვენებთ მინიშნებას (ხსნის მინიშნებას, ინიშნავს პასუხები ახლა თუ არის სწორი.) ამის შემდეგ ვხსნით პასუხს - **ლარი**

***განმარტება:*** "ლარი" ძველი ქართული სიტყვაა და ნიშნავს განძს, ქონებას, სიტყვა "თეთრი" კი, საქართველოში მოჭრილ პირველ მონეტას, კოლხურ თეთრს უკავშირდება, რომელიც იყო ვერცხლის, ანუ თეთრი ლითონის. ის კოლხეთის სამეფოში ძვ. წ. მე-6 საუკუნეში მოიჭრა.

საქართველოს ეროვნული ვალუტა "ლარი" შემოიღეს 1995 წლის 25 სექტემბრიდან და წელს 30 წელი უსრულდება.

**სლაიდი 17:**

**ის პირველად ძველი წელთაღრიცხვით მეექვსე საუკუნეში დაამზადეს. პირველი ერთეულები ოქროს, ვერცხლისა და ბრინჯაოსგან მზადდებოდა. თითქმის ყველა ქვეყანას აქვს ამ სახის ფულის ერთეული**

შეგახსენებთ, რომ გაქვთ 1 წუთი. ჩანიშნეთ პასუხი და მოვალ რომ წავიკითხო.

(თუ რომელიმე გუნდს ან არც ერთ გუნდს არ აქვს პასუხი, გადავდივართ მინიშნებაზე)

მოდი ახლა ყურადღებით შევხედოთ სლაიდს, მე თქვენ გაჩვენებთ მინიშნებას (ხსნის მინიშნებას, ინიშნავს პასუხები ახლა თუ არის სწორი.) ამის შემდეგ ვხსნით პასუხს -**მონეტა**

***განმარტება:*** გახსოვთ ჩვენ ვახსენეთ სად მოიჭრა პირველი მონეტა? თუ არ პასუხობენ, ვახსენეთ - ეს იყო ლიდიის სამეფო. თანამედროვე ქართული ფულის მონეტებს კი ძველი კოლხური თეთრის მსგავსად თეთრი ჰქვია.

**სლაიდი 18:**

**მის პირველ ერთეულებს ხელით ამზადებდნენ. ის პირველად ჩინეთში დაამზადეს. მისი თანამედროვე ვერსია მზადდება ბოჭკონარევი ქაღალდისგან.**

შეგახსენებთ, რომ გაქვთ 1 წუთი. ჩანიშნეთ პასუხი და მოვალ რომ წავიკითხო.

(თუ რომელიმე გუნდს ან არც ერთ გუნდს არ აქვს პასუხი, გადავდივართ მინიშნებაზე)

მოდი ახლა ყურადღებით შევხედოთ სლაიდს, მე თქვენ გაჩვენებთ მინიშნებას (ხსნის მინიშნებას, ინიშნავს პასუხები ახლა თუ არის სწორი.) ამის შემდეგ ვხსნით პასუხს - **ბანკნოტი.**

***განმარტება:*** გახსოვთ, ჩვენ ვთქვით, რომ პირველი ბანკნოტი, ანუ ქაღალდის ფული ჩინეთში მე-10 საუკუნეში დამზადდა. ჩვენს ეროვნულ ვალუტას, ლარს 6 ღირებულების მქონე ქაღალდის ფული აქვს. დამეხმარებით ჩამოთვლაში? (აქ ველოდებით და ერთად ჩამოვთვალოთ) 5 ლარიანი, 10 ლარიანი, 20 ლარიანი, 50 ლარიანი, 100 ლარიანი და 200 ლარიანი.

**სლაიდი 19:**

**მას ფიზიკური სახე შეიძლება არ ჰქონდეს და მხოლოდ ელექტრონულად არსებობდეს, ხშირად შეგხვდებათ ქაღალდისა და ბოჭკოსგან დამზადებული, პირველად ის ლითონისგან დამზადდა. დაასახელეთ სიტყვა**

შეგახსენებთ, რომ გაქვთ 1 წუთი. ჩანიშნეთ პასუხი და მოვალ რომ წავიკითხო.

(თუ რომელიმე გუნდს ან არც ერთ გუნდს არ აქვს პასუხი, გადავდივართ მინიშნებაზე)

მოდი ახლა ყურადღებით შევხედოთ სლაიდს, მე თქვენ გაჩვენებთ მინიშნებას (ხსნის მინიშნებას, ინიშნავს პასუხები ახლა თუ არის სწორი.) ამის შემდეგ ვხსნით პასუხს - **ფული**

***განმარტება:*** ფულის განვითარებამ საკმაოდ დიდი გზა განვლო. როგორც აღვნიშნეთ ჯერ იყო ბარტერი, შემდეგ მონეტები, ბანკნოტები. მისი განვითარება დღესაც გრძელდება ტექნოლოგიების განვითარებასთან ერთად. ამიტომ საზოგადოების დიდი ნაწილისთვის თანამედროვე ფულად - ელექტრონული ფული ითვლება, რომელიც ჩვენს საბანკო ანგარიშებზე და ბარათებზე ინახება. ბარათებსაც ისევე უნდა გავუფრთხილდეთ, როგორც ფულს - არ ვათხოვოთ არავის და არ გავუზიაროთ ბარათზე დატანილი ინფორმაცია სხვებს.

**სლაიდი 20:**

**დაასახელეთ სიტყვა, რომელიც მიგვანიშნებს რომ რაღაც ნივთები აუცილებლად უნდა ვიყიდოთ. თუ თანხის დაზოგვა მოგვინდება, მისთვის განკუთვნილი ფულიდან თანხას ვერ გამოვაკლებთ. ჩვენი ხარჯების ყველაზე დიდ ნაწილს შეადგენს.**

შეგახსენებთ, რომ გაქვთ 1 წუთი. ჩანიშნეთ პასუხი და მოვალ რომ წავიკითხო.

(თუ რომელიმე გუნდს ან არც ერთ გუნდს არ აქვს პასუხი, გადავდივართ მინიშნებაზე)

მოდი ახლა ყურადღებით შევხედოთ სლაიდს, მე თქვენ გაჩვენებთ მინიშნებას (ხსნის მინიშნებას, ინიშნავს პასუხები ახლა თუ არის სწორი.) ამის შემდეგ ვხსნით პასუხს -**საჭიროება.**

***განმარტება:*** საჭიროება არის ის, რაც აუცილებელია ცხოვრებისათვის, ჩვენი ძირითადი მოთხოვნილებების დასაკმაყოფილებლად და ჯანმრთელობის და კეთილდღეობის შესანარჩუნებლად. მაგალითად, საკვები, საცხოვრებელი, ტანსაცმელი. საჭიროებაზე ჩვენ შეხვედრის დასასრულსაც ვისაუბრებთ.

**სლაიდი 21:**

**დაასახელეთ სიტყვა, რომელიც სხვისი პირადი ინფორმაციის მოტყუებით მითვისებას მავნე პროგრამების გამოყენებით, სხვის კომპიუტერზე წვდომის მოპოვებას, მოწყობილობების, ფულის ნიშნების, საბანკო ბარათების გაყალბებას აღნიშნავს.**

შეგახსენებთ, რომ გაქვთ 1 წუთი. ჩანიშნეთ პასუხი და მოვალ რომ წავიკითხო.

(თუ რომელიმე გუნდს ან არც ერთ გუნდს არ აქვს პასუხი, გადავდივართ მინიშნებაზე)

მოდი ახლა ყურადღებით შევხედოთ სლაიდს, მე თქვენ გაჩვენებთ მინიშნებას (ხსნის მინიშნებას, ინიშნავს პასუხები ახლა თუ არის სწორი.) ამის შემდეგ ვხსნით პასუხს - **თაღლითობა.**

***განმარტება:*** თაღლითობას ბევრგვარად განმარტავენ, მაგრამ რადგან ჩვენი მთავარი სასაუბრო თემა ფულია, ის მოტყუებით სხვისი ინფორმაციისა თუ ფულის მითვისებაა. თაღლითებმა ეს შეიძლება არარსებული გათამაშებების შემოთავზებით, ტელეფონზე უცხო ბმულების გაზიარებით და სხვა მეთოდებით გააკეთონ. ამიტომ ფრთხილად იყავით თუ თქვენ ან თქვენი ოჯახის წევრი საეჭვო შეტყობინებას მიიღებთ.

**სლაიდი 22:**

ბოლო გამოცანის დრო დადგა. ჩვენ ეს საკითხი შეხვედრის დასაწყისშიც ვახსენეთ და ახლა შეეცადეთ გაიხსენოთ რაზეა საუბარი. მაშ ასე:

**თუ ის გვაქვს, გვეხმარება ფულის ჭკვიანურად განაწილებაში, გვეხმარება დანაზოგის შექმნასა და მიზნების მიღწევაში, არსებობს ვებგვერდი “ფინედუ” რომელიც მის გავრცელებას უწყობს ხელს. დაასახელეთ ორი სიტყვა.**

შეგახსენებთ, რომ გაქვთ 1 წუთი. ჩანიშნეთ პასუხი და მოვალ რომ წავიკითხო.

(თუ რომელიმე გუნდს ან არც ერთ გუნდს არ აქვს პასუხი, გადავდივართ მინიშნებაზე)

მოდი ახლა ყურადღებით შევხედოთ სლაიდს, მე თქვენ გაჩვენებთ მინიშნებას (ხსნის მინიშნებას, ინიშნავს პასუხები ახლა თუ არის სწორი.) ამის შემდეგ ვხსნით პასუხს - **ფინანსური განათლება.**

***განმარტება:*** ფინანსური განათლებაც იმას ემსახურება, თუ როგორ გადავანაწილოთ ფინანსები ისე, რომ შევძლოთ დაზოგვა, ჩვენი მიზნების მიღწევა და ფინანსური სირთულეების თავიდან არიდება. „ფინედუ“ თავის ვებ გვერდითა თუ სოციალური ქსელებით ფინანსური განათლების ისეთი ინფორმაციის გაზიარებას უწყობს ხელს, რომელიც სწორ ქცევებს, ქცევებსა და დამოკიდებულებებს ჩამოგვიყალიბებს.

**სლაიდი 23:**

 ძალიან ძალიან ყოჩაღად გამოიცანით და ძალიან ბევრი ქულებიც დააგროვეთ. ახლა კი ჩვენი თამაშის შედეგების შეჯამების დრო დადგა. ყველა გუნდს ვთხოვ, დაითვალოს რამდენი ქულა მოაგროვა.

დესპანი თავადაც მიდის დაფასთან (ან ბავშვებთან) და ეხმარება ქულების შეჯამებაში.

**სლაიდი 24:**

წარმოგიდგენთ ფინედუს ბაზარს. აქ ბევრი სხვადასხვა ფასიანი პროდუქტია. მოდი გადავხედოთ:

გასართობ პარკში გუნდის წასვლა - 10 ქუ₾ა

პიცა გუნდისთვის - 2 ქუ₾ა

წიგნები - 7 ქუ₾ა

გუნდისთვის სკუტერის შეძენა - 30 ქუ₾ა

ავტობუსით მისვლა სკოლაში - 2 ქუ₾ა

ახალი ტანისამოსის შეძენა - 20 ქუ₾ა

შოკოლადი - 1 ქუ₾ა

ჯანსაღი საკვები - 5 ქუ₾ა

სათამაშოები და გასართობი ნივთები - 15ქუ₾ა

საკანცელარიო ნივთები - 3 ქუ₾ა

ბატიბუტი - 1 ქუ₾ა

ველოსიპედი - 25 ქუ₾ა

სპორტული ინვენტარი სკოლისთვის - 55 ქუ₾ა. არა მარტო თქვენი გუნდი, არამედ მთელი სკოლა ისარგებლებს ამ შენაძენით.

დაზოგვა - შეგიძლიათ შეუზღუდავად, როგორც გადაწყვეტთ

დახმარება / ქველმოქმედება - შეგიძლიათ შეუზღუდავად, როგორც გადაწყვეტთ

ჩათვალეთ, რომ გამოცანების გამოცნობით დაგროვილი ქუ₾ები - ფულია.

5 წუთის განმავლობაში გუნდებმა გადაწყვიტეთ როგორ დახარჯავთ თქვენს ქუ₾ებს. თავისუფალი ხართ, დახარჯოთ თანხა ისე როგორც თქვენ გადაწყვეტთ. სხვა გუნდებთან საუბარიც დასაშვებია.

***შენიშვნა: მას შემდეგ რაც გუნდები დახარჯავენ თანხას, 5-10 წუთის განმავლობაში მოვუსმინოთ ყველას თუ რაში რა დახარჯეს. სასურველია მოინიშნოთ ან დაიმახსოვროთ რა არის ყველაზე მეტად შეძენილი პროდუქტი. ამას გამოვიყენებთ შემდეგ სლაიდზე. აქვე მნიშვნელოვანი ყურადღება მოვაქციოთ რამდენად შეძლებენ ფინანსების გაერთიანებას და 55 ქუ₾იანი ინვენტარის შეძენას. ამ ნაწილში სასურველია ვუთხრათ, რომ საერთო სარგებლობის პროდუქტები ზოგადად ასე იქმნება, თანხებისა და რესურსების გაერთიანებით***

**სლაიდი 25:**

როგორი საინტერესო არჩევანი გააკეთეთ თითოეულმა გუნდმა. ისე, არც ისე მარტივი იყო არჩევა, არა? ხშირად ასეა, როდესაც ბევრი რამის ყიდვა გვინდა, ყველაფრის საყიდელი ფული კი არ გვაქვს. ახლა სწორედ იმაზე უნდა ვისაუბროთ, როგორ შეგვიძლია არჩევანის გაკეთება ისე, რომ ყველაფრისთვის გვეყოს ფული. გუნდების უმეტესობამ აირჩია ...(მაგალითად ჯანსაღი საკვები) თქვენი აზრით ეს უფრო გჭირდებოდათ თუ უფრო გინდოდათ? და შოკოლადი? პიცა რომ გეყიდათ, ეს საჭირო იქნებოდა თუ სასურველი? (დესპანი კითხვებზე პასუხებს ელოდება)

მადლობა აქტიური ჩართულობისათვის. მოდით ახლა ვისაუბროთ, რაში ვხარჯავთ ფულს და როგორ შეგვიძლია, ეს კიდევ უფრო ჭკვიანურად გავაკეთოთ.

ყველა იმ ნივთს, რაც გვინდა გვქონდეს, მაგრამ არ გვჭირდება, ჩვენს სურვილებს ვუწოდებთ, მაგალითად, შოკოლადი, პიცა ეს სურვილებია. ის ნივთები კი რომლის გარეშეც გაგვიჭირდება არსებობა - საჭიროებაა. მაგალითად, ჯანსაღი საკვები, წიგნები, ტანისამოსი - ეს ყველაფერი საჭიროებაა.

თქვენი აზრით, რა არის გონივრული ხარჯვა? როდესაც უფრო მეტს ვხარჯავთ საჭიროებაზე თუ სურვილზე? (ბავშვები პასუხობენ). სწორია, გონივრულია თუ ჩვენი ფულის დიდი ნაწილს საჭიროებაზე დავხარჯავთ, არც სურვილებს დავივიწყებთ, თუმცა აუცილებლად დავზოგავთ სულ მცირედს მაინც. მაგალითად, კვირაში ერთხელ ვიყიდოთ სასურველი სასუსნავი და დანარჩენი დავზოგოთ. თქვენ თუ ზოგავთ თანხას? (ბავშვები პასუხობენ)

**სლაიდი 26:**

ფულთან გონივრული მოპყრობა არა მარტო მისი გონივრულად დახარჯვაა, არამედ მისი გაფრთხილებაც. ჩვენ ვახსენეთ საბანკო ბარათები. თქვენ ან თქვენი ოჯახის წევრი იყენებთ ბარათებს? (ბავშვები პასუხობენ) იცით, რა ინფორმაციაა მოცემული ბარათზე? საბანკო ბარათზე ხშირად მოცემულია შემდეგი ინფორმაცია: ბარათის მფლობელი ბანკის დასახელება, ბარათის ნომერი. ხშირად ბარათის წინა მხარეს ასევე მოცემულია მოქმედების ვადა და ბარათის მფლობელის სახელი და გვარი, უკანა მხარეს კი CVV კოდი. იმისათვის, რომ ფულს მოვუფრთხილდეთ, საჭიროა მოვუფრთხილდეთ ბარათს და მასზე დატანილ ინფორმაციას. ზოგჯერ, სოციალურ ქსელში, მაგალითად ტიკტოკში შეიძლება შეგხვდეთ, გათამაშება, აქცია ან კონკურსი, თუ გაგზავნით თქვენი ან მშობლის ბარათის ფოტოებს, მიიღებთ პრიზს. თქვენი აზრით, უნდა გაგზავნოთ ბარათის მონაცემები? (ბავშვები პასუხობენ) როგორც ვისაუბრეთ, ბარათის აუცილებლად უნდა მოვუფრთხილდეთ და არავის გავუზიაროთ მასზე დატანილი ინფორმაცია.

**სლაიდი 27:**

ჩვენი შეხვედრის დასასრულს მინდა კიდევ ერთხელ ვთქვათ რატომ გეწვიეთ სწორედ ამ პერიოდში. ჩვენ თქვენთან ფულის გლობალური კვირეულის აღსანიშნად მოვედით. ეს კვირეული 2012 წლიდან მსოფლიო მასშტაბით 170-ზე მეტ ქვეყანაში ყოველწლიურად, გაზაფხულზე იმართება და მისი მისიაა, ხელი შეუწყოს ბავშვებსა და ახალგაზრდებში ფინანსური, ეკონომიკური და სამეწარმეო ცნობიერების გაზრდასა და პოპულარიზებას. კვირეულის აღნიშვნას საქართველოს ეროვნული ბანკი და მასთან არსებული ფინანსური განათლების პლატფორმა - ფინედუ (www.finedugov.ge), პარტნიორებთან ერთად, წელს უკვე მეთერთმეტედ უერთდება.

წლევანდელი კვირეულის დევიზია „დაფიქრდი, სანამ აჰყვები, მართე ფული გონივრულად“

ჩვენი შეხვედრა მინდა პატარა ვიდეორგოლით დავასრულო და ერთად ვუპასუხოთ კითხვას - მარტივია თუ არა პირადი ინფორმაციის დაცვა და ონლაინ სივრცეში უსაფრთხოდ ყოფნა

**სლაიდი 28:**

იმედია, მოგეწონათ დღევანდელი გაკვეთილი. მე ძალიან მომეწონა, რადგან ჭკვიანური პასუხები მივიღე თქვენგან და ბევრი რამ ვისწავლე.

მადლობას გადაგიხდით ასეთი აქტიური ჩართულობისთვის და წარმატებებს გისურვებთ!

1. შეგვიძლია ხელის აწევაც შევთავაზოთ, თუმცა ადგომა და დაჯდომა უფრო სახალისო იქნება და მეტ აქტივობას გამოიწვევს [↑](#footnote-ref-1)